খুলনার সাবেক ইউপি চেয়ারম্যান মিনা কামাল রামপালে ‘বন্দুকযুদ্ধে’ নিহত খুলনার সাবেক ইউপি চেয়ারম্যান মিনা কামাল রামপালে ‘বন্দুকযুদ্ধে’ নিহত – সোনালী স্বপ্ন
বৃহস্পতিবার, ০৬ অগাস্ট ২০২০, ০১:১৭ অপরাহ্ন
১১৬৩	জন সংবাদটি পড়েছেন
বাগেরহাটের রামপালে র‌্যাবের সঙ্গে ‘বন্দুকযুদ্ধে’ খুলনার রূপসা উপজেলার মুকুট বিহীন সম্রাট নৈহাটি ইউনিয়ন পরিষদের সাবেক চেয়ারম্যান মোস্তফা কামাল ওরফে মিনা কামাল ওরফে ফাটাকেস্ট (৫২) নিহত হয়েছেন। জেলা পুলিশের শীর্ষ অস্ত্রধারী সন্ত্রাসীর তালিকায় তার নাম ছিল।
বৃহস্পতিবার (৩০ জুলাই) ভোরে বাগেরহাট জেলার রামপাল তাপ বিদ্যুৎ কেন্দ্রের কাছে খুলনা-মোংলা মহাসড়কের পার্শ্ববর্তী ভেকুটিমারি স্থানে এ ‘বন্দুকযুদ্ধ’ হয়।
রূপসার আলোচিত সারজিল ইসলাম সংগ্রাম (২৮) হত্যা মামলার চার্জশিটভুক্ত আসামি মিনা কামালের বিরুদ্ধে হত্যাসহ ২৫টি মামলা রয়েছে।
র‌্যাব-৬ অধিনায়ক রওশনুল ফিরোজ জানান, গোপন সংবাদের ভিত্তিতে তারা ভোর ৪ টা ৫০ মিনিটে রামপালের ভেকুটিমারি এলাকায় অভিযানে যান। এ সময় র‌্যাবের উপস্থিতি টের পেয়ে সন্ত্রাসীরা তাদের ওপর গুলি চালালে তারাও পাল্টা গুলি চালায়। একপর্যায়ে গুলিবিদ্ধ কামালকে রামপাল উপজেলা স্বাস্থ্য কমপ্লেক্স নিয়ে গেলে চিকিৎসক তাকে মৃত ঘোষণা করেন। ঘটনাস্থল থেকে পিস্তল, গুলি, ছুরি ও বিভিন্ন মাদকদ্রব্য উদ্ধার করা হয়েছে। নিহত কামালের বিরুদ্ধে হত্যাসহ ২৫ টি মামলা রয়েছে।
রামপাল থানার ডিউটি অফিসার এসআই আনসার উদ্দিন খান জানান, বন্দুকযুদ্ধের পর র‌্যাব সদস্যরা তাকে ভোর ৬ টার দিকে রামপাল উপজেলা স্বাস্থ্য কমপ্লেক্স নিয়ে আসে। পরে সাড়ে ৬ টায় চিকিৎসকরা তাকে মৃত ঘোষণা করেন।
উল্লেখ্য খুলনার রূপসা উপজেলার ৩ নম্বর নৈহাটি ইউনিয়নের বাগমারা গ্রামের পীর হুজুর খ্যাত মিনহাজ উদ্দিন ওরফে মিনা মৌলভির ছেলে মিনা কামাল। তিনি রূপসার নৈহাটি ইউনিয়নের সাবেক চেয়ারম্যান ছিলেন।